# 100 gecs

100 gecs és un duet musical estatunidenc creat l'any 2015 i format per Dylan Brady i Laura Les. Van publicar el seu àlbum de debut, 1000 gecs, el 2019, amb crítiques favorables, seguit d'un àlbum de remescles, 1000 gecs and the Tree of Clues, el 2020. Van publicar el seu segon àlbum d'estudi, 10.000 gecs, el 2023. La seva música destaca per la barreja sovint caòtica però contagiosa de diversos estils, i s'ha descrit com a continuadora del gènere hyperpop de la dècada del 2010.

## Trajectòria

Brady i Les, que vivien a pocs quilòmetres de distància a l'àrea metropolitana de Saint Louis (Kirkwood i Webster Groves, respectivament), es van conèixer per primera vegada durant l'època d'institut en un rodeo. Això no obstant, no van tenir la idea de col·laborar fins a retrobar-se després en una festa el 2012. L'hivern de 2015, Les i Brady van produir música per primera vegada junts, gravant a Chicago i, finalment, van publicar el seu primer EP, 100 gecs, el 12 de juliol de 2016. L'origen del nom «100 gecs» és discutit, ja que Brady i Les han ofert explicacions diverses i contradictòries en les entrevistes.
Malgrat els plans per gravar més música, no van poder trobar prou temps fins que van fer una sessió de DJ conjunta per al Minecraft Fire Festival 2019. Després d'aquesta col·laboració van continuar treballant en cançons i van publicar el seu àlbum debut, 1000 gecs, el 31 de maig de 2019. Segons Will Pritchard a The Independent, l'àlbum va ajudar a consolidar l'eclèctic estil hyperpop dels anys 2010 portant el gènere «a les seves conclusions més extremes i extremadament contagioses: ritmes de trap de la mida d'un estadi processats i distorsionats fins a gairebé la destrucció, sobreexcés, veus emo i cascades d'arpegis rave».
El novembre de 2019 el duet va aparèixer a la sèrie web FishCenter Live i va interpretar les cançons «800db Cloud» i «Stupid Horse» davant d'un d'un croma amb un aquari. 100 gecs van ser nomenats «Artist You Need to Know» per Rolling Stone el 2019. The New York Times va qualificar 1000 gecs com el millor àlbum del 2019, i va ser classificat entre els millors àlbums de l'any per Crack Magazine, Noisey, Paper, Pitchfork i Stereogum. Cap a finals del 2019 Brady va anunciar un àlbum de remescles, Tree of Clues, que es va publicar el 10 de juliol de 2020.
100 gecs va signar amb Atlantic Records el 2020. Brady va declarar a NME que «estem intentant ser molt grans, intentant ser tan grans com Ed Sheeran». El 15 de novembre de 2020 van publicar el senzill «Lonely Machines» amb el grup 3OH!3, i van seguir amb la nadala «Sympathy 4 the Grinch». Brady va produir diverses cançons per a Rico Nasty el 2020 com «iPhone» i «OHFR?», ambdós senzills del seu àlbum debut Nightmare Vacation (2020). La producció de dues cançons més de l'àlbum també es van acreditar tant a Brady com a Les col·lectivament com a 100 gecs.
A principis de 2021 el grup va publicar una remescla de «One Step Closer» de Linkin Park per a commemorar el 20è aniversari de l'àlbum d'estudi de debut de Linkin Park, Hybrid Theory. Després es van embarcar en projectes independents, amb Les publicant el seu primer senzill en solitari «Haunted» al març, i Brady publicant l'àlbum debut de la seva banda Cake Pop, Cake Pop 2, a l'abril.
El juliol de 2021, el duet va anunciar la gira «10000 gecs», amb concerts a Amèrica del Nord durant l'octubre i el desembre. El 6 de setembre 100 gecs va anunciar el seu segon àlbum d'estudi, 10.000 gecs. Segons Steven Horowitz de Pitchfork, l'àlbum és més comercial i «madur» en el seu so que els seus treballs anteriors, i inclou cançons on s'escolta Les sense Auto-Tune. La gira de 10000 gecs va començar el 8 d'octubre al Fox Theatre d'Oakland i va acabar el 9 de desembre, a la sala Terminal 5 de Nova York, el qual es va transmetre en directe a Twitch. El 19 de novembre 100 gecs van llançar el primer senzill de l'àlbum, «MeMeMe», durant la seva gira, amb un vídeo musical calidoscòpic que presenta la parella ballant amb vestits de mag. Aquestes bates van ser creades per Elly Golterman i usades durant les seves gires el 2021 i el 2022.
Més endavant, van començar la seva gira per Europa amb un concert al Vega de Copenhaguen l'11 d'agost de 2022, i la van tancar al SWG3 de Glasgow el 5 de setembre. El 12 d'abril de 2022, 100 gecs van publicar «Doritos & Fritos» com el segon senzill de 10.000 gecs. El 16 de maig de 2022 es va publicar un videoclip de la cançó, amb el duet volant per un desert mentre la notícia informa de les seves accions, així com amb un cameo de Danny DeVito. El 2 de desembre de 2022, 100 gecs van publicar el seu segon EP, Snake Eyes. També van anunciar que es publicaria 10.000 gecs el 17 de març de 2023. Van presentar la cançó «Hollywood Baby» el 16 de febrer de 2023, juntament amb un videoclip, com el tercer senzill de l'àlbum.

## Estil i influències

La seva música s'ha considerat un «assalt anàrquic a les orelles» que «llença trops pop convencionals en totes les direccions possibles», així com a «pop abrasiu i maximalista» amb «elements de punk, nightcore, ska, dubstep, trance, metal i happy hardcore, tot plegat en una gran batedora d'internet». Les va explicar que «la fusió de gèneres» és «més natural del que la gent pensa», i va afegir que el grup «no s'esperava que 1000 gecs tingués tanta repercussió entre la gent».
Brady ha afirmat que l'estil de 100 gecs està influenciat per Breathe Carolina, John Zorn i I See Stars, entre d'altres, a força d'improvisació musical. Les es va interessar per fer música quan era adolescent quan va aconseguir la seva primera guitarra: «sempre ha volgut ser compositora» i ha dit que «estima qualsevol cosa amb una melodia enganxosa». Ha citat Naked City, Playboi Carti, 3OH!3 i Cannibal Corpse com a influències. A tots dos els va inspirar la cançó de Skrillex «Scary Monsters and Nice Sprites».

## Discografia

* 100 gecs (EP, 2016)
* 1000 gecs (2019)
* 1000 gecs and the Tree of Clues (2020)
* 10.000 gecs (2023)

## Referències

* 1 2 Fitzmaurice, Larry. «100 gecs: 1000 gecs». Pitchfork, 27-07-2019. Arxivat de l'original el July 30, 2019. [Consulta: 12 agost 2019].
* 1 2 Moore, Jacob. «Best New Artists of the Month (July)». Complex, 26-07-2019. Arxivat de l'original el August 12, 2019. [Consulta: 12 agost 2019].
* 1 2 Pritchard, Will. «Hyperpop or overhyped? The rise of 2020's most maximal sound». The Independent, 17-12-2020. [Consulta: 13 febrer 2021].
* 1 2 3 Enis, Eli. «The batshit album that explains how 2019 feels». The Outline, 28-08-2019. Arxivat de l'original el March 30, 2020. [Consulta: 4 setembre 2019].
* 1 2 Watson, Elly. «Who the fuck are 100 gecs?». DIY Mag, 22-06-2020. Arxivat de l'original el August 12, 2020. [Consulta: 27 agost 2020].
* ↑ Roth, Madeline. «How 100 gecs Are Making Music 'Super Fun' Again, One Gec At A Time». MTV News, 09-01-2020. Arxivat de l'original el October 19, 2020. [Consulta: 27 agost 2020].
* 1 2 3 4 Angell, Jack. «The brilliant pop anarchy of 100 gecs». The Fader, 04-09-2019. Arxivat de l'original el September 14, 2019. [Consulta: 15 setembre 2019].
* ↑ «100 gecs on Soulja Boy, How They Got Their Name and the Future of Virtual Concerts». YouTube. Pigeons & Planes, 17-06-2020. Arxivat de l'original el August 7, 2020. [Consulta: 1r setembre 2020].
* ↑ Pappademas, Alex. «Into the Void with 100 gecs». GQ, 06-07-2020. Arxivat de l'original el August 20, 2020. [Consulta: 27 agost 2020].
* ↑ Well, Johnny. «Review: 100 gecs - 1000 gecs». Sputnikmusic, 08-07-2019. [Consulta: 21 novembre 2019].
* ↑ Fitzmaurice, Larry. «100 gecs: 1000 gecs» (en anglès). Pitchfork, 27-07-2019. Arxivat de l'original el July 30, 2019. [Consulta: 21 novembre 2019].
* ↑ D'Souza, Shaad. «100 gecs announce "Secret" headline tour». The Fader, 19-09-2019. Arxivat de l'original el September 24, 2019. [Consulta: 20 setembre 2019].
* ↑ Rossignol, Derrick. «100 gecs Is The Most Fittingly Bizarre Musical Guest In 'FishCenter' History». Uproxx. Uproxx Media Group, 21-11-2019. Arxivat de l'original el November 22, 2019. [Consulta: 22 novembre 2019].
* ↑ «Best Albums of 2019» (en anglès). , 05-12-2019.
* ↑ «The Top 50 Albums of the Year». , 11-12-2019.
* ↑ «The 100 Best Albums of 2019». Noisey, 13-12-2019. Arxivat de l'original el December 12, 2019. [Consulta: 1r març 2020].
* ↑ «Top 20 Albums Of 2019». Paper, 18-12-2019. Arxivat de l'original el January 2, 2020. [Consulta: 1r març 2020].
* ↑ «The 50 Best Albums of 2019». Pitchfork, 10-12-2019. Arxivat de l'original el February 15, 2020. [Consulta: 25 desembre 2019].
* ↑ «The 50 Best Albums of 2019». Stereogum, 03-12-2019. Arxivat de l'original el January 1, 2020. [Consulta: 25 desembre 2019].
* ↑ «Dylan Brady on Twitter». Arxivat de l'original el October 23, 2019.
* 1 2 Mylrea, Hannah. «100 gecs: "People think we've staked our entire career on the fact that we can be ironic"». NME, 10-07-2020. Arxivat de l'original el September 2, 2020. [Consulta: 27 agost 2020].
* ↑ «1000 gecs and The Tree of Clues». Polyvinyl Records. [Consulta: 16 abril 2022].
* ↑ Binney, Sarah. «100 gecs Joins NYU's Clive Davis Institute for Recorded Music as 2020-2021 Artist-in-Residence». nye.edu, 06-10-2020.
* ↑ Richards, Will. «3OH!3 make comeback on new single 'Lonely Machines' with 100 gecs». NME, 15-11-2020. [Consulta: 8 setembre 2021].
* ↑ «Rico Nasty releases new track 'iPhone'». , 14-08-2020.
* ↑ «Rico Nasty unleashes 'OHFR?'». , 11-11-2020.
* ↑ «Nightmare Vacation / Rico Nasty». Tidal. [Consulta: 15 abril 2022].
* ↑ Langford, Jackson «Listen to 100 gecs' remix of Linkin Park's 'One Step Closer'». NME, 08-01-2021.
* ↑ Breihan, Tom «100 gecs' Laura Les Shares Debut Solo Single "Haunted": Listen». Stereogum, 12-03-2021.
* ↑ Rettig, James «Dylan Brady Releases New Cake Pop Album: Stream». Stereogum, 30-04-2021.
* ↑ Gallagher, Alex. «100 gecs tease new album '10000 gecs' on social media» (en anglès britànic). NME, 07-09-2021. [Consulta: 7 setembre 2021].
* ↑ Horowitz, Stephen J. «This Is Your Brain on 100 gecs». Pitchfork, 07-09-2021. [Consulta: 8 setembre 2021].
* ↑ Vieira, Audrey. «Elly Golterman is the magic artist behind 100 gecs' cloaks» (en anglès). Alternative Press Magazine, 18-01-2023. [Consulta: 23 gener 2023].
* 1 2 «100 gecs share new video for 'Doritos & Fritos'». , 15-05-2022.
* ↑ «100 gecs' første koncert i Danmark var blottet for alt det, der ellers kendetegner en moderne popkoncert» (en danish). , 12-08-2022.
* ↑ Larson, Jeremy D. «100 gecs: "Doritos & Fritos"» (en anglès americà). Pitchfork, 12-04-2022. [Consulta: 13 abril 2022].
* ↑ Robinson, Ellie «100 gecs share thrashing new single 'Hollywood Baby', reveal '10,000 gecs' tracklist». NME, 17-02-2023.
* ↑ Shepherd, Julianne Escobedo. «10,000 gecs». Pitchfork. Condé Nast. [Consulta: 17 març 2023].
* ↑ «Flex Your Producer Skills With This Pack Of Stems From LA Avant-Pop Group 100 gecs». Electronic Beats, 30-08-2019. Arxivat de l'original el September 4, 2019. [Consulta: 4 setembre 2019].
* 1 2 Moen, Matt. «You've Never Heard Anything Like 100 gecs». Paper Mag, 13-06-2019. Arxivat de l'original el August 12, 2019. [Consulta: 12 agost 2019].
* ↑ Welby, Augustus. «100 gecs: "'Vanguards Of Pop' Or People Saying That We're Experimental... Those Aren't Things That We've Described Ourselves As"». Music Feeds, 03-08-2020. Arxivat de l'original el September 21, 2020. [Consulta: 27 agost 2020].
* ↑ Allanoff, Gabe. «Behind the Scenes With Laura Les». Underground Underdogs, 26-12-2018. Arxivat de l'original el August 12, 2019. [Consulta: 22 setembre 2019].
* ↑ Joyce, Colin. «Weather Our Dystopia With the Chaos Pop of Laura Les's Noisey Mix». Noisey, 06-08-2018. Arxivat de l'original el September 22, 2019. [Consulta: 22 setembre 2019].
* ↑ «100 gecs AMA <33». reddit, 27-06-2019. [Consulta: 12 agost 2019].
* ↑ Jones, Emma. «100 gecs on Skrillex, throwing out the rule book and loving that boomers hate their music». Purple Sneakers, 01-08-2020. Arxivat de l'original el September 25, 2020. [Consulta: 27 agost 2020].
* ↑ Moen, Matt. «Skrillex Interviews 100 gecs About the Future of Music». Paper, 24-06-2020. Arxivat de l'original el August 6, 2020. [Consulta: 27 agost 2020].